**Likumprojekta "Grozījumi Publisku izklaides un svētku pasākumu drošības likumā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts "Grozījumi Publisku izklaides un svētku pasākumu drošības likumā" (turpmāk – Likumprojekts) izstrādāts, pamatojoties uz Ministru kabineta 2014. gada 22. aprīļa sēdes protokola Nr. 24 26. § (turpmāk – Protokols) 2. punktu par nozaru administratīvo pārkāpumu kodifikācijas ieviešanas sistēmu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojektā iekļautie grozījumi ir attiecināmi uz administratīvās atbildības sistēmas reformu, kas paredz, ka Latvijas Administratīvo pārkāpumu kodeksa (turpmāk – Kodekss) vietā administratīvo atbildību reglamentēs Administratīvo pārkāpumu procesa likums, nozaru likumi, kā arī citi normatīvie akti. Lai arī informatīvā ziņojuma "Nozaru administratīvo pārkāpumu kodifikācijas ieviešanas sistēma", ko Ministru kabinets saskaņā ar Protokola 1. punktu pieņēmis zināšanai, 1. pielikuma 285. punktā norādīts, ka Kodeksa 174.3 panta normas jāiekļauj tikai likumā "Par sapulcēm, gājieniem un piketiem", attiecīgais Kodeksa pants attiecināms arī uz Publisku izklaides un svētku pasākumu drošības likumu (turpmāk – Likums), un, lai nodrošinātu nozaru administratīvo pārkāpumu kodifikācijas ieviešanas sistēmu, grozījumus nepieciešams izdarīt arī Likumā.  Likumā pašreiz ir vairākas normas, kurās ir noteikts, ka personas ir saucamas pie atbildības normatīvajos aktos noteiktajā kārtībā. Ņemot vērā, ka ar Likumprojekta 10. pantu paredzēts visus ar administratīvo atbildību saistītos jautājumus regulēt vienā atsevišķā nodaļā, visas citas Likuma normas, kuras paredz personu saukšanu pie atbildības, tiek izslēgtas. Attiecīgi tiek precizēts Likuma III nodaļas nosaukums un arī vairāki Likuma pantu nosaukumi, izslēdzot no tiem vārdu "atbildība" (Likumprojekta 1., 3.-8. pants).  Tā kā atbilstoši Likumprojektā paredzētajam kompetentā iestāde, kurai piekritīga soda piemērošana, būs gan Valsts policija, gan pašvaldības policija, tad ar Likumprojekta 2., 4., 5. un 9. pantu tiek precizētas Likuma normas, kurās kā vienīgā iestāde, kurai, piemēram, ir jānosūta dokumenti vai kura ir jāinformē apdraudējuma gadījumā, pašlaik ir norādīta Valsts policija. Attiecīgās Likuma normas tiek papildinātas ar norādi uz pašvaldības policiju.  Ar Likumprojekta 10. pantu Likums tiek papildināts ar V nodaļu "Administratīvā atbildība publisku izklaides un svētku pasākumu rīkošanas un norises jomā un kompetence sodu piemērošanā", kurā iekļauti visi publisku izklaides un svētku pasākumu rīkošanas un norises jomā saglabājamie administratīvie pārkāpumi (19. pants) un noteikta kompetentā iestāde (iestādes), kurai piekritīga soda piemērošana (20. pants). Minētie grozījumi aizstās Kodeksa attiecīgās normas. Ņemot vērā, ka ar Likumprojekta 10. pantu tiek pārņemts tikai Kodeksa 174.3 un 174.5 pants, nav nepieciešams veidot vairākas atsevišķas nodaļas vai vairākus pantus. Visi attiecīgās jomas administratīvo pārkāpumu sastāvi ir iekļauti viena panta (19. pants) vairākās daļās.  Kodeksa 174.3 panta pirmajā daļā ir paredzēta atbildība par [..] publisko izklaides un svētku pasākumu noteiktās organizēšanas un norises kārtības pārkāpšanu, proti, saskaņā ar pašreizējo normatīvo regulējumu **jebkurš** Likumā noteiktās kārtības pārkāpums ir administratīvi sodāms, kas ir uzskatāms par pārāk plašu iespējamo pārkāpumu loku. Likumā ir iekļauta virkne dažādu pienākumu un aizliegumu, kas jāievēro, rīkojot publisku izklaides un svētku pasākumu, un minētajā Kodeksa normā ir paredzēta atbildība par šo pienākumu nepildīšanu un aizliegumu neievērošanu. Taču jāņem vērā, ka ne visi Likumā ietverto prasību pārkāpumi ir būtiski un kaitīgi. Tajos gadījumos, kad ir nepieciešams panākt, lai persona izpilda noteiktas normatīvo aktu prasības, prioritāte ir administratīvā akta izdošanai ar pienākumu atbilstošā termiņā novērst neatbilstības un izpildīt prasības. Personas sodīšana nav primārais mērķis, tāpēc ir jāizvērtē, kurā situācijā atbilstošāka būs administratīvā akta izdošana un kurā tomēr personas saukšana pie administratīvās atbildības. Lielākā daļa Likumā ietverto prasību publisku izklaides un svētku pasākumu rīkošanas un norises jomā ir tādas, par kuru neizpildi persona nebūtu saucama pie administratīvās atbildības (administratīvā atbildība netiek paredzēta, piemēram, par to, ka pasākuma organizators nav rakstveidā vienojies par veidu, kādā atbildīgās personas garantēs šajā likumā un citos normatīvajos aktos noteikto funkciju izpildi, kā arī nav nodrošinājis ar publiska pasākuma organizēšanu saistīto izdevumu segšanu; tāpat arī administratīvi nav sodāmas par sabiedrisko kārtību un drošību, tehnisko drošību atbildīgās personas un kārtības uzturētāji par savu pienākumu nepildīšanu, ja tā rezultātā nav radīts kaitējums sabiedriskajai kārtībai un drošībai). Līdz ar to Likumprojektā administratīvā atbildība ir paredzēta tikai par tādiem pārkāpumiem, kas pēc sava rakstura ir nenovēršami, bīstami, neatgriezeniski un radījuši materiālas sekas (19. pants). Turklāt atbilstoši izvēlētajai kārtībai (administratīvā atbildība tikai par smagākajiem pārkāpumiem) ir iespējams sagradēt izdarītos administratīvos pārkāpums atkarībā no to smaguma, kā arī atteikties no nenozīmīgu pārkāpumu sodīšanas, tādējādi izvairoties no nevajadzīgas un pārmērīgas personu saukšanas pie administratīvās atbildības.  Jānorāda, ka par atsevišķiem pārkāpumiem, kas ir vērtējami kā bīstami un kaitīgi (vēršanās pret Latvijas Republikas neatkarību, teritoriālo nedalāmību, priekšlikumu izteikšana par Latvijas valsts iekārtas vardarbīgu grozīšanu, naida sludināšana, kara propagandēšana (Likuma 4.1 panta pirmās daļas 1.-3. punkts)), administratīvā atbildība netiks paredzēta, jo par attiecīgo darbību veikšanu personas ir saucamas pie kriminālatbildības saskaņā ar Krimināllikuma normām.  Kodeksa 174.3 panta otrajā daļā ietverta speciālā administratīvā atbildība par atkārtoti izdarītu pirmajā daļā minēto administratīvu pārkāpumu. Šī speciālā administratīvā atbildība ar Likumprojekta 10. pantu tiek izslēgta, ievērojot Administratīvo pārkāpumu procesa likumprojekta nosacījumus, kas paredz šādas atsevišķas tiesību normas, kas regulē administratīvo atbildību par izdarītu tādu pašu administratīvo pārkāpumu, neizdalīšanu.  Kodeksa 174.3 panta pirmās daļas sankcijā paredzēti divi soda veidi, ko var piemērot vainīgajai personai – brīdinājums un naudas sods fiziskajām personām līdz trīssimt piecdesmit *euro* (septiņdesmit naudas soda vienības), bet juridiskajām personām līdz divtūkstoš deviņsimt *euro* (piecsimt astoņdesmit naudas soda vienības). Savukārt otrās daļas sankcijā par atkārtoti izdarītu pirmajā daļā ietverto nodarījumu paredzēts naudas sods fiziskajām personām līdz septiņsimt *euro* (simt četrdesmit naudas soda vienības), bet juridiskajām personām līdz septiņtūkstoš simt *euro* (tūkstoš četrsimt divdesmit naudas soda vienības).  Tā kā saskaņā ar likumprojektu "Administratīvo pārkāpumu procesa likums" nosacījumiem turpmāk netiks izdalīta atsevišķa tiesību norma, kas regulē administratīvo atbildību par izdarītu tādu pašu administratīvo pārkāpumu, bet Likumprojekta 10. pantā iekļautie administratīvie pārkāpumi pēc sava rakstura ir bīstami, nepieciešams saglabāt maksimālo soda apmēru, kas pašlaik paredzēts par šādu atkārtoti izdarītu nodarījumu. Proti, atbilstoši Likumprojekta 10. panta regulējumam maksimālais naudas soda apmērs, ko varēs piemērot fiziskai personai, ir simt četrdesmit naudas soda vienības, savukārt juridiskai personai maksimālais naudas soda apmērs tiek noteikts tūkstoš četrsimt divdesmit naudas soda vienību apmērā. Piemērot šo maksimālo naudas sodu varēs tikai par bīstamākajiem administratīvajiem pārkāpumiem (19. panta piektā līdz piecpadsmitā daļa), savukārt par 19. panta pirmajā, otrajā, trešajā un ceturtajā daļā minētajiem pārkāpumiem maksimālais naudas soda apmērs, ko varēs piemērot, ir septiņdesmit naudas soda vienības fiziskajām personām, bet juridiskajām personām – piecsimt astoņdesmit naudas soda vienības (tiek saglabāts pašreizējais Kodeksa 174.3 panta pirmās daļas sankcijā paredzētais naudas soda apmērs).  Šobrīd Kodeksa 174.3 panta pirmās daļas sankcijā kā viens no piemērojamiem soda veidiem ir brīdinājums. Saskaņā ar Likumprojekta 10. pantu par 19. panta pirmajā, otrajā, trešajā un ceturtajā daļā paredzēto administratīvo pārkāpumu izdarīšanu personai varēs piemērot ne tikai naudas sodu, bet arī izteikt brīdinājumu, atkarībā no tā, cik smags būs izdarītais pārkāpums. Administratīvā soda piemērotājam būs jāvērtē, kāds soda veids konkrētajā situācijā ir atbilstošākais un taisnīgākais. Likumprojekta 10. pantā nav paredzēta iespēja izteikt brīdinājumu par 19. panta piektajā līdz piecpadsmitajā daļā paredzēto pārkāpumu izdarīšanu, jo šie nodarījumi pēc sava rakstura ir bīstamāki un kaitīgāki un arī sodam attiecīgi ir jābūt samērīgam ar nodarījuma raksturu.  Kodeksa 174.5 panta pirmajā daļā ir paredzēta atbildība par publiska izklaides vai svētku pasākuma laikā publiski izteiktu aicinājumu izdarīt likumpārkāpumu. Minētā norma tiek pārņemta ar Likumprojekta 10. pantu (19. panta desmitā daļa).  Kodeksa 174.5 panta otrajā daļā ir ietverta speciālā administratīvā atbildība par atkārtoti izdarītu pirmajā daļā minēto administratīvu pārkāpumu. Šī speciālā administratīvā atbildība ar Likumprojekta 10. pantu tiek izslēgta, ievērojot Administratīvo pārkāpumu procesa likumprojekta nosacījumus, kas paredz šādas atsevišķas tiesību normas, kas regulē administratīvo atbildību par izdarītu tādu pašu administratīvo pārkāpumu, neizdalīšanu.  Atbilstoši Kodeksa 174.5 panta pirmās daļas sankcijā noteiktajam par publiska izklaides vai svētku pasākuma laikā publiski izteiktu aicinājumu izdarīt likumpārkāpumu uzliek naudas sodu līdz trīssimt piecdesmit *euro* (septiņdesmit naudas soda vienības). Savukārt šā panta otrās daļas sankcija paredz, ka par pirmajā daļā minētajām darbībām, ja tās izdarītas atkārtoti gada laikā pēc administratīvā soda uzlikšanas, uzliek naudas sodu no trīssimt piecdesmit (septiņdesmit naudas soda vienības) līdz septiņsimt *euro* (simt četrdesmit naudas soda vienības) vai piemēro administratīvo arestu uz laiku līdz piecpadsmit diennaktīm.  Ņemot vērā to, ka Administratīvo pārkāpumu procesa likumprojekts vairs neparedz tādu sodu kā arests, šajā Likumprojektā par attiecīgo administratīvo pārkāpumu (publiska izklaides vai svētku pasākuma laikā publiski izteikts aicinājums izdarīt likumpārkāpumu) fiziskajām un juridiskajām personām ir paredzēts piemērot naudas sodu, kura maksimālais apmērs ir noteikts tāds, kā par citiem Likumprojektā minētiem rakstura ziņā līdzīgiem pārkāpumiem. Proti, fiziskajām personām varēs piemērot naudas sodu līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.  Ar Likumprojekta 10. pantu **(19. panta pirmā daļa)** tiek paredzēta administratīvā atbildība par nesaskaņota publiska pasākuma organizēšanu.  Likumā ir noteikta kārtība, kāda jāievēro, ja persona vēlas organizēt publisku pasākumu. Lai rīkotu publisku pasākumu, organizatoram pašvaldībā ir jāiesniedz iesniegums, kuram jāpievieno virkne citu dokumentu. Savukārt pašvaldība izskata iesniegumu un pieņem lēmumu par atļaujas izsniegšanu publiska pasākuma rīkošanai. Publisku pasākumu var rīkot tikai tad, ja pašvaldība ir izsniegusi atļauju. Līdz ar to, ja persona ir noorganizējusi publisku pasākumu, neņemot vērā Likumā noteikto kārtību, šāds pasākums ir uzskatāms par nesankcionētu, un šāda pasākuma norise nav pieļaujama, jo tas rada draudus sabiedrības drošībai un citu cilvēku tiesību netraucētai īstenošanai.  Atkarībā no administratīvā pārkāpuma rakstura (proti, vai tiek organizēts ļoti neliels nesankcionēts pasākums bez iespējamām tālejošām sekām, vai arī pasākums ir liels un ir saskatāmas potenciālas kaitīgas sekas) personai var izteikt brīdinājumu vai piemērot naudas sodu fiziskajām personām līdz septiņdesmit naudas soda vienībām, bet juridiskajām personām līdz piecsimt astoņdesmit naudas soda vienībām.  Ar Likumprojekta 10. pantu **(19. panta otrā daļa)** tiek paredzēta administratīvā atbildība pasākuma organizatoram par bijušās Padomju Sociālistisko Republiku Savienības (turpmāk – PSRS), bijušo PSRS republiku un nacistiskās Vācijas karogu, ģerboņu un himnu, nacistiskās svastikas, SS zīmju un padomju simbolu – sirpja un āmura līdz ar piecstaru zvaigzni (arī stilizētā veidā) izmantošanas pieļaušanu publiska pasākuma laikā, izņemot gadījumus, kad to izmantošanas mērķis nav saistīts ar totalitāro režīmu slavināšanu vai izdarīto noziedzīgo nodarījumu attaisnošanu.  Saskaņā ar Likuma 4.1 panta pirmās daļas 4. punktu publiska pasākuma norises laikā ir aizliegts izmantot iepriekš minētos priekšmetus un simbolus, par ko arī Likumprojektā ir paredzēta administratīvā atbildība. Ņemot vērā, ka pasākuma organizators ir atbildīgs par publiska pasākuma drošību kopumā un viņam ir pienākums nodrošināt, ka publiskā pasākumā piedalās par sabiedrisko kārtību un drošību atbildīgās personas un kārtības uzturētāji, kas attiecīgi veic savus pienākumus, tad gadījumā, ja pasākuma organizators nav veicis visas nepieciešamās darbības, lai publisks pasākums norisinātos atbilstošo normatīvo aktu prasībām, viņš ir saucams pie administratīvās atbildības. Par minēto pārkāpumu pasākuma organizatoram varēs izteikt brīdinājumu vai piemērot naudas sodu – fiziskajām personām līdz septiņdesmit naudas soda vienībām, bet juridiskajām personām – līdz piecsimt astoņdesmit naudas soda vienībām.  Ar Likumprojekta 10. pantu **(19. panta trešā daļa)** tiek paredzēta administratīvā atbildība pasākuma organizatoram par publiska pasākuma nenodrošināšanu ar akustiskām atskaņošanas sistēmām operatīvai informācijas sniegšanai un pasākuma apmeklētāju un dalībnieku rīcības koordinēšanai.  Pienākums publisku pasākumu nodrošināt ar akustiskām atskaņošanas sistēmām noteikts Likuma 16. panta otrajā daļā. Administratīvā atbildība par minētā pienākuma nepildīšanu nepieciešama, jo gadījumā, ja šādu atskaņošanas sistēmu publiskā pasākumā nav, ir neiespējami operatīvi koordinēt pasākuma apmeklētāju un dalībnieku rīcību un tādējādi var tikt radīts arī kaitējums pasākuma apmeklētāju un dalībnieku drošībai. Par šo administratīvo pārkāpumu pasākuma organizatoram varēs izteikt brīdinājumu vai piemērot naudas sodu – fiziskajām personām līdz septiņdesmit naudas soda vienībām, bet juridiskajām personām līdz piecsimt astoņdesmit naudas soda vienībām.  Ar Likumprojekta 10. pantu **(19. panta ceturtā daļa)** tiek paredzēta administratīvā atbildība par vardarbības, klaju nacisma, fašisma vai komunisma ideoloģijas sludināšanu, kā arī par noziedzīgu nodarījumu un citu likumpārkāpumu slavēšanu publiska pasākuma norises laikā.  Likuma 4.1 panta pirmās daļas 1.-3. punktā ir ietvertas vairākas darbības, ko aizliegts veikt publiska pasākuma norises laikā. Daļa no šīm darbībām ir krimināli sodāmas (vēršanās pret Latvijas Republikas neatkarību, teritoriālo nedalāmību, priekšlikumu izteikšana par Latvijas valsts iekārtas vardarbīgu grozīšanu, naida sludināšana, kara propagandēšana) saskaņā ar, piemēram, Krimināllikuma 74.1, 77., 78., 71.1, 81., 88.2 un 150. pantu. Par pārējām Likuma 4.1 panta pirmās daļas 1.-3. punktā minētajām darbībām Likumprojektā tiek paredzēta administratīvā atbildība, ņemot vērā attiecīgā pārkāpuma radītās kaitīgās sekas sabiedriskajai kārtībai un drošībai. Par šī administratīvā pārkāpuma izdarīšanu varēs izteikt brīdinājumu vai piemērot naudas sodu fiziskajām personām līdz septiņdesmit naudas soda vienībām, bet juridiskajām personām – līdz piecsimt astoņdesmit naudas soda vienībām. Administratīvā atbildība netiek paredzēta par publiska pasākuma norises laikā izteiktu aicinājumu nepildīt likumus, jo šāds pārkāpums nav uzskatāms par tik bīstamu un neatgriezenisku, lai personu par tā izdarīšanu administratīvi sodītu.  Ar Likumprojekta 10. pantu **(19. panta piektā daļa)** tiek paredzēta atbildība par bijušās PSRS, bijušo PSRS republiku un nacistiskās Vācijas karogu, ģerboņu un himnu, nacistiskās svastikas, SS zīmju un padomju simbolu – sirpja un āmura līdz ar piecstaru zvaigzni (arī stilizētā veidā) izmantošanu publiska pasākuma norises laikā, izņemot gadījumus, kad to izmantošanas mērķis nav saistīts ar totalitāro režīmu slavināšanu vai izdarīto noziedzīgo nodarījumu attaisnošanu.  Administratīvā atbildība par šādu pārkāpumu ir nepieciešama, jo attiecīgo darbību veikšana šķeļ sabiedrību un veicina radikālu un naidu vairojošu uzskatu izplatīšanu sabiedrībā, kas nav pieļaujams.  Ņemot vērā konkrētā administratīvā pārkāpuma raksturu un tā radītās sekas, soda maksimālais apmērs tiek noteikts atbilstoši maksimālajam apmēram, kāds bija noteikts par atkārtotu sapulču, gājienu un piketu noteiktās organizēšanas un norises kārtības pārkāpšanu – līdz simt četrdesmit naudas soda vienībām fiziskajām personām un līdz tūkstoš četrsimt divdesmit naudas soda vienībām juridiskajām personām. Brīdinājums kā soda veids netiek paredzēts, jo tas nav samērīgs izdarītajam administratīvajam pārkāpumam.  Ar Likumprojekta 10. pantu pasākuma organizatoram tiek paredzēta administratīvā atbildība par pirmās medicīniskās palīdzības un neatliekamās medicīniskās palīdzības nenodrošināšanu publiska pasākuma laikā **(19. panta sestā daļa)** un par pirotehnisko pakalpojumu sniegšanu publiska pasākuma laikā neatbilstoši normatīvajos aktos noteiktajai kārtībai **(19. panta septītā daļa)**.  Šiem pārkāpumiem ir augsta bīstamības pakāpe, proti, ja netiek ievērotas minētās prasības, var tikt apdraudēta cilvēku veselība un dzīvība, līdz ar to pasākuma organizatoram par attiecīgo pienākumu neizpildi piemēro naudas sodu – fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.  Ar Likumprojekta 10. pantu **(19. panta astotā daļa)** tiek paredzēta administratīvā atbildība par tādu darbību veikšanu, kas rada draudus pasākuma dalībnieku vai citu personu drošībai un veselībai.  Ņemot vērā paša nodarījuma un tā seku bīstamību (būtisks citu cilvēku tiesību un sabiedrības drošības apdraudējums), soda maksimālais apmērs tiek noteikts atbilstoši maksimālajam apmēram, kāds bija noteikts par atkārtotu publisku izklaides un svētku pasākumu noteiktās organizēšanas un norises kārtības pārkāpšanu – līdz simt četrdesmit naudas soda vienībām.  Ar Likumprojekta 10. pantu **(19. panta devītā daļa)** tiek paredzēta administratīvā atbildība par publiska pasākuma rīkošanu piemiņas dienās, kas noteiktas 25. martā, 8. maijā, 14. jūnijā un 4. jūlijā, ja šā pasākuma veids un mērķis neatbilst šo piemiņas dienu raksturam.  Tā kā šajās dienās tiek pieminēti Latvijas valstij nozīmīgi vēsturiski notikumi, un lai netiktu aizskarta to sabiedrības locekļu, kuri paši vai kuru radinieki ir smagi cietuši totalitāro režīmu dēļ, cieņa, tad gadījumā, ja likumā noteiktajā piemiņas dienā tiek rīkots nesaskaņots publisks pasākums, vainīgās personas ir saucamas pie administratīvās atbildības, piemērojot naudas sodu fiziskajām personām līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.  Ar Likumprojekta 10. pantu **(19. panta desmitā daļa)** tiek pārņemta Kodeksa 174.5 panta pirmā daļa, kurā paredzēta administratīvā atbildība par publiska pasākuma norises laikā publiski izteiktu aicinājumu izdarīt likumpārkāpumu. Jānorāda, ka attiecīgajā Likumprojekta normā papildus tiek noteikts, ka personu varēs saukt pie administratīvās atbildības arī tajos gadījumos, kad tiks izteikts aicinājums izdarīt noziedzīgus nodarījumus (Likuma 4.1 panta pirmās daļas 3. punkts).  Administratīvā atbildība par šiem pārkāpumiem tiek noteikta, jo minētās darbības var radīt draudus cilvēku veselībai un drošībai, kā arī sabiedriskajai kārtībai. Ņemot vērā nodarījuma smagumu, brīdinājums kā soda veids netiek paredzēts. Likumprojektā par attiecīgo administratīvo pārkāpumu fiziskajām un juridiskajām personām ir paredzēts piemērot naudas sodu, kura maksimālais apmērs ir noteikts tāds, kā par citiem Likumprojektā minētiem rakstura ziņā līdzīgiem pārkāpumiem. Proti, fiziskajām personām varēs piemērot naudas sodu līdz simt četrdesmit naudas soda vienībām, bet juridiskajām personām – līdz tūkstoš četrsimt divdesmit naudas soda vienībām.  Ar Likumprojekta 10. pantu pasākuma organizatoram tiek paredzēta administratīvā atbildība par saskaņota publiska pasākuma saskaņoto noteikumu neievērošanu, ja tā rezultātā radīts kaitējums sabiedriskajai kārtībai un drošībai **(19. panta vienpadsmitā daļa)**, par Likuma 1. panta 3., 4. un 5. punktā noteikto personu piedalīšanās nenodrošināšanu attiecīgajā pasākumā **(19. panta divpadsmitā daļa)** un par normatīvo aktu prasību neievērošanu attiecībā uz nepilngadīgo uzturēšanos sabiedriskā vietā nakts laikā **(19. panta trīspadsmitā daļa)**.  Likumprojekta 10. pantā ietvertie administratīvie pārkāpumi rada reālus draudus un arī kaitīgas, neatgriezeniskas sekas cilvēku veselībai un drošībai un ir uzskatāmi par bīstamiem. Piemēram, ja pasākumā nepiedalās par tehnisko drošību atbildīgā persona, netiek nodrošināta iekārtu un būvju ekspluatācijas un drošības noteikumu ievērošana, kas savukārt var apdraudēt pasākuma dalībnieku drošību. Neievērojot prasības attiecībā uz nepilngadīgo uzturēšanos sabiedriskā vietā nakts laikā, tiek apdraudēta nepilngadīgā kā īpaši neaizsargāta subjekta drošība. Tāpat arī augsta bīstamības pakāpe ir tajos gadījumos, kad publisks pasākums tiek rīkots, neievērojot tos nosacījumus, atbilstoši kuriem tika izsniegta atļauja pasākuma rīkošanai (piemēram, noteiktās vietas, noteiktā laika un dalībnieku skaita neievērošana). Tomēr pasākuma organizatoru varēs administratīvi sodīt tikai tajos gadījumos, ja šo saskaņošanas noteikumu neievērošana būs radījusi kaitējumu sabiedriskajai drošībai un kārtībai, lai tādējādi pārmērīgi neierobežotu privātpersonu tiesības plānot un organizēt publisku pasākumu.  Saskaņā ar Likumprojekta 10. pantu pie administratīvās atbildības par Likumā noteikto pienākumu nepildīšanu, ja tā rezultātā ir radīts kaitējums sabiedriskajai kārtībai un drošībai, paredzēts saukt par sabiedrisko kārtību un drošību atbildīgo personu **(19. panta četrpadsmitā daļa)**, par tehnisko drošību atbildīgo personu un kārtības uzturētājus **(19. panta piecpadsmitā daļa)**.  Likumā ir uzskaitīta virkne pienākumu, kas jāizpilda par sabiedrisko kārtību un drošību atbildīgajai personai, par tehnisko drošību atbildīgajai personai un kārtības uzturētājiem, taču automātiska saukšana pie administratīvās atbildības par šo pienākumu nepienācīgu pildīšanu vai nepildīšanu vispār nav samērīga. Piemēram, šīm personām ir pienākums uzturēties publiska pasākuma norises vietā. Ja kāda no personām kādā brīdī nepilda šo pienākumu un atrodas ārpus pasākuma teritorijas, atbilstoši šā brīža regulējumam viņa ir saucama pie administratīvās atbildības. Taču šāda rīcība ir vērtējama kā nesamērīga, jo pienākuma neizpilde nav radījusi nekādas kaitīgas un neatgriezeniskas sekas un šīs nepilnības lietderīgāk ir novērst, izdodot administratīvo aktu, kurā tiek uzlikts pienākums izpildīt konkrētas prasības vai novērst konstatētos trūkumus. Ievērojot to, ka nevar pavisam izslēgt kaitīgu seku iestāšanās iespēju, Likumprojektā ir paredzēts, ka šādos gadījumos (ja pienākumu nepildīšanas rezultātā ir radīts kaitējums sabiedriskajai kārtībai un drošībai) persona tiks administratīvi sodīta, ja vien attiecīgās darbības vai bezdarbība neveido noziedzīga nodarījuma sastāvu.  Kompetentā iestāde, kas piemēro sodus par visiem 19. pantā iekļautajiem administratīvajiem pārkāpumiem, ir **Valsts policija** un **pašvaldības policija**. Tā kā ne visās pašvaldībās pašvaldības policijas kapacitāte var būt pietiekama, lai veiktu administratīvo pārkāpumu procesu par likumā noteiktajiem pārkāpumiem, kā kompetentā iestāde administratīvo sodu piemērošanā papildus jānorāda arī Valsts policija.  Pašlaik saskaņā ar Kodeksa normām administratīvo pārkāpumu lietas par 174.3 panta pirmajā un otrajā daļā paredzētajiem pārkāpumiem izskata rajonu (pilsētu) tiesu tiesneši. Atbilstoši Administratīvo pārkāpumu procesa likumprojektā noteiktajam rajona (pilsētas) tiesa vairs nepildīs kontrolējošās iestādes funkcijas un nepieņems sākotnējo lēmumu par administratīvo sodīšanu. Turpmāk rajona (pilsētas) tiesa administratīvo pārkāpumu procesā darbosies nevis iestādes statusā, bet gan kā tiesu varas institūcija, kurā varēs pārsūdzēt lēmumu administratīvā pārkāpuma lietā. Ņemot vērā pašvaldību administratīvo komisiju nepietiekamo kapacitāti administratīvo pārkāpumu lietu izskatīšanā, turpmāk sodus par administratīvajiem pārkāpumiem izklaides un svētku pasākumu rīkošanas un norises jomā piemēros Valsts policija un pašvaldības policija. |
| 3. | Projekta izstrādē iesaistītās institūcijas | Tieslietu ministrija.  Likumprojekts saskaņā ar Ministru kabineta 2014. gada 22. aprīļa sēdes protokollēmuma (prot. Nr. 24 26. §) "Informatīvais ziņojums "Nozaru administratīvo pārkāpumu kodifikācijas ieviešanas sistēma"" 2.2. apakšpunktā noteikto tika izskatīts Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas 2016. gada 15. decembra un 2017. gada 2. februāra sēdē. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiska izklaides un svētku pasākuma organizators, par sabiedrisko kārtību un drošību atbildīgā persona, par tehnisko drošību atbildīgā persona, kārtības uzturētāji un pārējie publiska pasākuma dalībnieki, kā arī Valsts policijas un pašvaldības policijas nodarbinātie. |
| 2. | Tiesiskā regulējuma ietekme uz tautsaimniecību un administratīvo slogu | Privātpersonām administratīvais slogs nemainās, jo tas nemaina šo personu tiesības un pienākumus, kā arī veicamās darbības.  Administratīvais slogs samazināsies rajona (pilsētas) tiesām, jo tās vairs nepieņems sākotnējo lēmumu administratīvo pārkāpumu lietās.  Paredzams, ka administratīvais slogs varētu pieaugt Valsts policijai un pašvaldības policijai, kas turpmāk būs kompetentā institūcija sodu piemērošanā par Likuma 19. pantā paredzēto administratīvo pārkāpumu izdarīšanu. Minētā pienākuma izpilde tiks veikta esošā finansējuma ietvaros. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Likumprojekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Likumprojektu tika ievietota Tieslietu ministrijas mājaslapā, lai sabiedrības pārstāvji var rakstiski sniegt viedokli par Likumprojektā iekļauto regulējumu. |
| 2. | Sabiedrības līdzdalība projekta izstrādē | Likumprojekts tika prezentēts Nevalstisko organizāciju un Ministru kabineta sadarbības memoranda īstenošanas padomes 2017. gada 25. janvāra sēdē, un tajā izteiktie priekšlikumi izvērtēti Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas 2017. gada 2. februāra sēdē.  Lai informētu sabiedrību par Likumprojektu un dotu iespēju izteikt par to viedokļus, 2017. gada 7. februārī Likumprojekts saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 13. punktu tika ievietots Tieslietu ministrijas mājaslapā. Sabiedrības pārstāvjiem tika nodrošināta iespēja līdzdarboties Likumprojekta izstrādē, līdz 2017. gada 21. februārim sniedzot rakstiski viedokli par Likumprojektā iekļauto regulējumu, kā arī priekšlikumus Likumprojekta uzlabošanai. |
| 3. | Sabiedrības līdzdalības rezultāti | Sabiedrības pārstāvju priekšlikumi un viedokļi līdz 2017. gada 21. februārim netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija un pašvaldības policija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas, esošās institūcijas netiks likvidētas vai reorganizētas.  Ar Likumprojektu noteiktais pienākums Valsts policijai un pašvaldības policijai izskatīt administratīvo pārkāpumu lietas publisku izklaides un svētku pasākumu rīkošanas un norises jomā tiks īstenots esošo cilvēkresursu ietvaros. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

24.02.2017. 10.47

3635

Z.Pērkone

67036985, Zane.Perkone@tm.gov.lv